## Pravilnik o posebnim uvjetima za obavljanje vodoopskrbne djelatnosti

### NN 82/1996 (4.10.1996.), Pravilnik o posebnim uvjetima za obavljanje vodoopskrbne djelatnosti

# **DRŽAVNA UPRAVA ZA VODE**

Na temelju članka 174. stavka 1. Zakona o vodama ("Narodne novine",
br. 107/95) ravnatelj Državne uprave za vode, donosi

## **PRAVILNIK**

### **O POSEBNIM UVJETIMA ZA OBAVLJANJE VODOOPSKRBNE DJELATNOSTI**

Članak 1.

(1) Ovim se Pravilnikom utvrđuju posebni uvjeti koje moraju ispunjavati
pravne osobe koje kao predmet svog poslovanja obavljanju vodoopskrbnu djelatnost,
a koju djelatnost u smislu članka 34. a u svezi s člankom 172. stavkom
1. točkom 5. Zakona o vodama ("Narodne novine" broj 107/95.) čine poslovi
od osobitog značaja za upravljanje vodama.

(2) Poslovi iz stavka 1. ovoga članka su zahvaćanje i crpljenje površinskih
i podzemnih voda za piće i druge potrebe i njihovo pročišćavanje do stupnja
zdravstvene ispravnosti, dovođenje do mjesta potrošnje i raspodjele korisnicima,
a koji poslovi su označeni u Nacionalnoj klasifikaciji djelatnosti (Narodne
novine, br. 6/95) kao 41.00 skupljanje, pročišćavanje i distribucija vode.

Članak 2.

(1) Posebni uvjeti iz stavka 2. članka 1. ovoga Pravilnika su: minimalna
tehnička opremljenost, stručna osposobljenost zaposlenika, obveza kontinuiranog
obavljanja djelatnosti te poduzimanje potrebnih mjera.

(2) Za obavljanje voodoopskrbne djelatnosti kao predmeta poslovanja
i upis u sudski registar potrebna je suglasnost Državne uprave za vode
o ispunjavanju uvjeta iz stavka 1. ovoga članka.

TEHNIČKA OPREMLJENOST

Članak 3.

(1) Tehnička opremljenost pravne osobe za obavljanje vodoopskrbne djelatnosti
odnosi se na potrebni minimalni kapacitet opreme i strojeva za održavanje
vodoopskrbnog sustava i na potrebnu opremu za zaposlenike.

(2) Potrebna tehnička opremljenost određuje se prema vodoopskrbnom području
na kojem je sjedište pravne osobe, na temelju tehničkih i građevinskih
normi polazeći od:

- kapaciteta vodoopskrbnog sustava - u l/sek

- dužine vodoopskrbne mreže - u km

- ukupne vodoopskrbne problematike koja proizlazi iz programa radova
na vodoopskrbnom području i potreba provođenja planova obrane od zagađivanja
i onečišćavanja voda.

(3) U smislu stavka 2 ovoga članka potrebnu opremu čine:

- građevinski strojevi (rovokopač) - 1 kom na 300 km

  vodovodne mreže,

- transportno vozilo - 1 kom na 20 km

  vodovodne mreže,

- autocisterna - 1 kom iznad 200 km

  vodovodne mreže,

- laboratorij za vlastite potrebe - za vodovode koji

  zahvaćaju i crpe više

od 100 I/sek.

STRUČNA OSPOSOBLJENOST I BROJ ZAPOSLENIKA

Članak 4.

Pravna osoba koja obavlja vodoopskrbnu djelatnost iz članka 1. stavka
2. ovog Pravilnika dužna je imati određeni broj zaposlenika koji ispunjavaju
slijedeće uvjete:

1. za poslove rukovoditelja zahvaćanja, crpljenja i distribucije vode
i održavanja vodo-opskrbnog sustava:

- za kapacitet izvorišta do 50 l/sek odnosno 50 km vodovodne mreže:
jednog zaposlenika VSS ili VŠS tehničkog smjera s dvije odnosno tri godine
radnog iskustva;

- za kapacitet izvorišta od 50 do 200 l/sek odnosno 50 do 200 km vodovodne
mreže: dva zaposlenika VSS ili VŠS tehničkog smjera s dvije odnosno tri
godine radnog iskustva;

- za kapacitet izvorišta od 200 do 500 l/sek odnosno 200 do 500 km vodovodne
mreže: tri zaposlenika VSS ili VŠS tehničkog smjera s tri odnosno četiri
godine radnog iskustva;

- za kapacitete preko 500 l/sek odnosno preko 500 km vodovodne mreže:
četiri zaposlenika VSS ili VŠS tehničkog smjera s tri odnosno četiri godine
radnog iskustva.

2. za poslove ispitivanja kakvoće voda:

- za isporučivanje vode preko 100 l/sek: jednog zaposlenika VSS kemijskog,
biokemijskog ili sl. smjera.

3. za poslove razvoja (planiranje, priprema, nadzor i vođenje katastra
vodoopskrbnog sustava):

- za kapacitet izvorišta do 50 l/sek odnosno 50 km vodovodne mreže:
jednog zaposlenika VSS ili VŠS odgovarajuće struke;

- za kapacitet od 50 do 200 l/sek odnosno 50 do 200 km vodovodne mreže:
dva zaposlenika VSS ili VŠS odgovarajuće struke;

- za kapacitet od 200 do 500 l/sek odnosno 200 do 500 km vodovodne mreže:
tri zaposlenika VSS ili VŠS odgovarajuće struke;

- za kapacitet preko 500 l/sek odnosno preko 500 km vodovodne mreže:
četiri zaposlenika VSS ili VŠS odgovarajuće struke.

OBVEZA KONTINUIRANOG OBAVLJANJA POSLOVA

Članak 5.

Pravna osoba koja kao predmet poslovanja obavlja vodoopskrbnu djelatnost
iz članka 1. stavka 2. ovog Pravilnika mora biti osnovana na neodređeno
vrijeme te kontinuirano održavati potreban minimalni stupanj tehničke opremljenost
i broj zaposlenika odgovarajuće stručne spreme određene aktom iz stavka
2. članka 2. ovoga Pravilnika, radi mogućnosti pravodobnog izvršavanja
vodoopskrbne djelatnosti iz članka 34. Zakona o vodama.

PODUZIMANJE POTREBNIH MJERA

Članak 6.

Pravna osoba koja obavlja vodoopskrbnu djelatnost iz članka 1. stavka
2. ovog Pravilnika mora biti tako organizirana da njeni zaposlenici i kapaciteti
budu spremni za moguće intervencije od havarija sustava, te mogućih izvanrednih
zagađenja podzemnih voda u okviru zakonom propisanih obveza.

U slučajevima izvanrednih događanja pravna osoba je dužna hitno intervenirati
i na poziv nadležnog tijela staviti mu na raspolaganje rukovoditelja i
druge zaposlenike i opremu za djelovanje u skladu s operativnim planom
interventnih mjera u slučaju izvanrednih zagađenja.

PODNOŠENJE ZAHTJEVA

Članak 7.

Zahtjev za izdavanje suglasnosti iz stavka 2. članka 2. ovog Pravilnika
podnosi se Državnoj upravi za vode.

Uz zahtjev se prilaže:

- akt o osnivanju odnosno izvadak iz sudskog registra,

- podaci o zahvaćenim i crpljenim količinama vode u litrama u sekundi,

- podaci o dužini vodovodne mreže,

- broj rukovoditelja i zaposlenika iz članka 5. ovog Pravilnika s naznakom
stručne spreme i godina radnog iskustva,

- popis strojeva i opreme za obavljanje vodoopskrbne djelatnosti,

- izjava o obvezi kontinuiranog obavljanja poslova iz članka 5. i izjava
o poduzimanju potrebnih mjera iz članka 6. ovog Pravilnika i

- propisana upravna pristojba.

UTVRĐIVANJE POSTOJANJA UVJETA

Članak 8.

Ispunjavanje posebnih uvjeta za obavljanje vodoopskrbne djelatnosti
iz članka 1. ovog Pravilnika utvrđuje stručno povjerenstvo od tri člana
koje imenuje ravnatelj Državne uprave za vode.

Članak 9.

(1) Povjerenstvo o obavljenom očevidu sastavlja zapisnik s prijedlogom
za izdavanje suglasnosti.

(2) Temeljem zapisnika i prijedloga Povjerenstva, ravnatelj Državne
uprave za vode rješenjem utvrđuje ispunjavanje uvjeta i izdaje suglasnost
za obavljanje vodoopskrbne djelatnosti i upis u sudski registar...

TROŠKOVI POSTUPKA

Članak 10.

Troškove postupka u svezi izdavanje suglasnosti snosi podnositelj zahtjeva.

PRIJELAZNE I ZAKLJUČNE ODREDBE

Članak 11.

(1) Posebne uvjete iz ovog Pravilnika za obavljanje vodoopskrbne djelatnosti
dužne su ispuniti sve pravne osobe koje kao predmet poslovanja obavljaju
vodoopskrbnu djelatnost i to prije početka obavljanja ove djelatnosti.

(2) Pravne osobe koje već obavljaju vodoopskrbnu djelatnost, dužne su
u roku od šest mjeseci od dana stupanja na snagu ovog Pravilnika, pribaviti
suglasnost o ispunjavanju uvjeta iz ovog Pravilnika, te dobivenu suglasnost
upisati u sudski registar trgovačkog suda.

Članak 12.

(1) Nadzor nad provedbom odredaba ovog Pravilnika obavlja Državna vodopravna
inspekcija.

(2) U slučaju da pravna osoba obavlja vodoopskrbnu djelatnost bez suglasnosti
iz stavka 2. članka 2. ovog Pravilnika, odnosno ako se ne pridržava propisanih
uvjeta iz ove suglasnosti, državni vodopravni inspektor naredit će privremenu
obustavu rada, odnosno obavljanja vodoopskrbne djelatnosti (članak 184.
stavak 2. točka 2. Zakona o vodama).

Članak 13.

Ovaj Pravilnik stupa na snagu osmoga dana od dana objave u Narodnim
novinama.

Klasa: 011-02/96-01/88
Urbroj: 527-1-4/40-96-1
Zagreb, 13. rujna 1996.

Ravnatelj:
**mr. Marko Širac,** v. r.

Pravilnik, NN 82/1996-1447